- 3 త్రైమాసికాల తరువాత మురిపెం..
- గతేడాదితో పోలిస్తే 69 శాతం క్షీణత
- 2.06 లక్షల కోట్లకు చేరువైన ఎన్‌పీఏలు
న్యూఢిల్లీ: దేశీయ బ్యాంకింగ్‌ దిగ్గజం భారతీయ స్టేట్‌ బ్యాంక్‌ (ఎస్‌బీఐ) దాదాపు తొమ్మిది నెలల తరువాత తిరిగి లాభాలను నమోదు చేసింది. మెరుగైన వడ్డీ ఆదాయంతో పాటు మేటి అసెట్‌ క్వాలిటీ నేపథ్యంలో సెప్టెంబరుతో ముగిసిన త్రైమాసికంలో ఎస్‌బీఐ రూ.576 కోట్ల ఏకీకృత నికర లాభాలను నమోదు చేసింది. ఏడాది ప్రాతిపదికన చూస్తే లాభంలో 69% క్షీణత నమోదు అయింది. అంతకు ముందు త్రైమాసికంలో (ఏప్రిల్‌-జూన్‌ మధ్య కాలంలో) ఈ బ్యాంకింగ్‌ సంస్థ రూ.4,875.85 కోట్ల మేర నష్టాన్ని నమోదు చేసింది. స్టాండెలోన్‌ ప్రాతిపదికన బ్యాంక్‌ నికర ఆదాయం 40 శాతం మేర కుంగి రూ.944.9 కోట్లుగా నమోదు అయింది. ఇతర ఆదాయాల్లో తగ్గుదల, నిరర్ధక ఆస్తుల సమస్యవల్ల నికర ఆదాయం తగ్గిందని సోమవారంనాడు ఎస్‌బీఐ వెల్లడించింది. ఇతర ఆదాయాల్లో ముఖ్యమైన కోర్‌ ఫీజు ఆదాయం 26.14శాతం తగ్గింది. గతేడాది ఈ ఆదాయం రూ. 10,579.91కోట్లు ఉండగా.. ఈ ఏడాది రూ. 7,814.50 కోట్లకు పడిపోయింది. కాగా, నిరర్ధక ఆస్తులు గతేడాదితో పోల్చితే 10.61శాతం పెరిగాయి. గతేడాది రెండో త్రైమాసికంలో ఎన్‌పీఏలు రూ. 1.86లక్షల కోట్లుగా ఉండగా, ఈ ఏడాది రెండో త్రైమాసికంలో రూ. 2.06లక్షల కోట్లుగా నమోదయ్యాయి. గతేడాది ఇదే త్రైమాసికంలో ప్రొవిజన్లు రూ. 19,137.43 కోట్లుండగా, ఈ ఏడాది 36.81శాతం తగ్గి రూ.12, 092.17 కోట్లకు చేరాయి. రూ.868 కోట్ల పన్ను భారం కూడా బ్యాంకింగ్‌ ఆదాయంపై ప్రభావం చూపించది.
మీ స్నేహితులకు రికమెండ్ చెయ్యండి